ການກໍ່ສ້າງທາງລົດໄຟ ໄລຍະທີ 1 ໃນ ໄທ ເພື່ອເຊື່ອມຕໍ່ກັບ ຈີນ ແລະ ລາວ ຈະແລ້ວສຳເລັດໃນປີ 2020
ຄະນະບໍລິຫານບໍລິສັດຮ່ວມທຶນທາງລົດໄຟ ລາວ-ຈີນ ໄດ້ຕົກລົງຄັດເລືອກ 11 ບໍລິສັດ ຈີນ ໃຫ້ເປັນພາກ ສ່ວນຮັບຜິດຊອບການກໍ່ສ້າງ.
ການກໍ່ສ້າງທາງລົດໄຟໄລຍະທີ 1 ໃນ ໄທ ເພື່ອເຊື່ອມຕໍ່ກັບ ຈີນ ແລະ ລາວ ຈະແລ້ວສຳເລັດໃນປີ 2020 ໂດຍຈະນຳເທັກໂນໂລຈີທາງດ້ານລົດໄຟຂອງ ຈີນ ເຊັ່ນດຽວກັນກັບທາງລົດໄຟໃນ ລາວ ທ່ານ ອາຄົມ ເຕີມພິທະຍາ ລັດຖະມົນຕີວ່າການກະຊວງຄົມມະນາຄົມຂອງ ໄທ ຢືນຢັນວ່າ ການກໍ່ສ້າງທາງລົດໄຟຄວາມໄວສູງຈາກ ບາງກອກ ໄປ ໂຄລາດ ເຊິ່ງຖືເປັນໄລຍະທີ 1 ຂອງໂຄງການເຊື່ອມຕໍ່ທາງລົດໄຟລະຫວ່າງ ໄທ ກັບ ຈີນ ແລະ ລາວ ນັ້ນມີກຳນົດການກໍ່ສ້າງໃຫ້ແລ້ວສຳເລັດໃນ 36 ເດືອນນັບຈາກການລົງນາມໃນສັນຍາຮ່ວມມື ເພື່ອກໍ່ສ້າງທາງລົດໄຟລະຫວ່າງ ລັດຖະບານ ໄທ ກັບ ຈີນ ດັ່ງທີ່ທ່ານ ອາຄົມ ໄດ້ໃຫ້ການຢືນຢັນວ່າ ໂດຍຄາດວ່າການລົງນາມໃນສັນຍາຮ່ວມມືເພື່ອກໍ່ສ້າງທາງລົດໄຟ ໄທ-ຈີນ ຈະມີຂຶ້ນຢ່າງເປັນທາງການພາຍໃນເດືອນສິງຫາ 2017 ນີ້ ຊຶ່ງກໍຈະເຮັດໃຫ້ສາມາດເລີ່ມລົງມືກໍ່ສ້າງພາກຕົວຈິງໄດ້ນັບຈາກເດືອນກັນຍາ 2017 ແລະ ແລ້ວສຳເລັດສົມບູນໃນເດືອນກັນຍາ 2020 ນັ້ນເອງ ແຕ່ຢ່າງໃດກໍຕາມ ເນື່ອງຈາກການເຊື່ອມຕໍ່ທາງລົດໄຟ ໄທ-ຈີນ ຈະຕ້ອງເຊື່ອມຈໍ່ກັບທາງລົດໄຟໃນ ລາວ ຊຶ່ງເຮັດໃຫ້ການກໍ່ສ້າງທາງລົດໄຟໃນ ໄທ ຈະຕ້ອງເຊື່ອມຕໍ່ໄປເຖິງໜອງຄາຍ ແລະ ຂ້າມແມ່ນໍ້າຂອງ ເພື່ອເຊື່ອມຕໍ່ກັບທາງລົດໄຟໃນ ລາວ ທີ່ນະຄອນຫຼວງວຽງຈັນ ດ້ວຍນັ້ນ ດັ່ງທີ່ທ່ານ ສົມຄິດ ຈາຕຸສີພິທັກ ຮອງນາຍົກລັດຖະມົນຕີຂອງ ໄທ ໄດ້ໃຫ້ການຢືນຢັນວ່າ ທ່ານ ສົມຄິດ ບອກດ້ວຍວ່າ ລັດຖະບານ ໄທ ໄດ້ສ້າງຕັ້ງເສດຖະກິດພິເສດພາກຕາເວັນອອກ ເມື່ອບໍ່ນານມານີ້ ມີເປົ້າໝາຍເພື່ອພັດທະນາໃຫ້ເປັນເຂດທີ່ເຊື່ອມໂຍງກັບແຜນການໜຶ່ງແລວທາງ-ໜຶ່ງເສັ້ນທາງ One Belt-One road ຂອງ ຈີນ ດ້ວຍເຫດນີ້ ການເຊື່ອມຕໍ່ທາງລົດໄຟ ໄທ-ຈີນ-ລາວ ແລະ ໃນລຸ່ມແມ່ນໍ້າຂອງ ຈຶ່ງເປັນສິ່ງທີ່ຈະຕ້ອງເລັ່ງຈັດທຳຂໍ້ຕົກລົງຮ່ວມກັນໃຫ້ໄດ້ໄວທີ່ສຸດ ໂດຍການເຊື່ອມຕໍ່ທາງລົດໄຟ ໄທ-ຈີນ ດັ່ງກ່າວນີ້ ກໍຄືເສັ້ນທາງລົດໄຟທີ່ມີ ສປປ ລາວ ເປັນສູນກາງການເຊື່ອມຕໍ່ນັ້ນເອງ ຊຶ່ງການກໍ່ສ້າງທາງລົດໄຟໃນ ລາວ ເພື່ອເຊື່ອມຕໍ່ກັບ ຈີນ ແລະ ໄທ ມີກຳນົດການກໍ່ສ້າງໃຫ້ແລ້ວສຳເລັດພາຍໃນ 60 ເດືອນ ນັບຈາກພິທີເປີດການກໍ່ສ້າງທີ່ມີຂຶ້ນຢ່າງເປັນທາງການ ເມື່ອວັນທີ 25 ທັນວາ 2016 ທີ່ຜ່ານມາ ຢູ່ທີ່ແຂວງຫຼວງພະບາງ ທັງນີ້ ໂດຍຄະນະບໍລິຫານບໍລິສັດຮ່ວມທຶນທາງລົດໄຟ ລາວ-ຈີນ ໄດ້ຕົກລົງຄັດເລືອກ 11 ບໍລິສັດ ຈີນ ໃຫ້ເປັນພາກສ່ວນຮັບຜິດຊອບການກໍ່ສ້າງທີ່ຈະຕ້ອງນຳໃຊ້ແຮງງານທີ່ມີປະສົບການຈາກ ຈີນ ຫຼາຍກວ່າ 10,000 ຄົນ ເຊັ່ນຢູ່ທີ່ແຂວງອຸດົມໄຊ ຈະຕ້ອງນຳໃຊ້ແຮງງານຈາກ ຈີນ 5,000 ກວ່າຄົນ ເນື່ອງຈາກທາງລົດໄຟຈະຕ້ອງຜ່ານເຂດແຂວງອຸດົມໄຊເຖິງ 126 6 ກິໂລແມັດ ຄິດເປັນ 1 ໃນ 3 ຂອງເສັ້ນທາງທັງໝົດໃນ ລາວ ທັງຍັງຈະຕ້ອງກໍ່ສ້າງສະພານ ແລະ ເຈາະອຸໂມງຄິດເປັນ 40 ເປີເຊັນຂອງທາງລົດໄຟໃນແຂວງດັ່ງກ່າວນີ້ອີກດ້ວຍ ໂຄງການກໍ່ສ້າງທາງລົດໄຟ ລາວ-ຈີນ ເປັນການຮ່ວມທຶນລະຫວ່າງ ລັດຖະບານ ລາວ ກັບ ຈີນ ໃນສັດສ່ວນ 30 ເປີເຊັນ ຕໍ່ 70 ເປີເຊັນຂອງມູນຄ່າການລົງທຶນລວມ 6,000 ລ້ານໂດລາທີ່ກູ້ຢືມຈາກສະຖາບັນການເງິນຂອງ ຈີນ ມີໄລຍະທາງ 417 ກິໂລແມັດ ຈາກດ່ານບໍ່ເຕັນ ແຂວງຫຼວງນໍ້າທາ ຜ່ານອຸດົມໄຊ-ຫຼວງພະບາງ-ຊຽງຂວາງ-ວັງວຽງ ແລະ ນະຄອນຫຼວງວຽງຈັນ ໂດຍລາງລົດໄຟກວ້າງ 1 435 ແມັດທີ່ຂະບວນຂົນສົ່ງສິນຄ້າ ແລະ ໂດຍສານແລ່ນດ້ວຍຄວາມໄວ 120 ແລະ 160 ກິໂລແມັດຕໍ່ຊົ່ວໂມງຕາມລຳດັບ